Na podlagi tretjega odstavka 104. člena in 95. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg; v nadaljevanju ZUJIK), in v skladu s 6. členom Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) Ministrstvo za kulturo RS (v nadaljnjem besedilu: ministrstvo) objavlja

**Javni razpis za opravljanje nalog centra Ustvarjalna Evropa v Sloveniji za obdobje 2021–2026 (JR-UE-2021-2026)**

Naziv in sedež naročnika: Ministrstvo za kulturo, Maistrova 10, Ljubljana.

1. **Predmet razpisa**

Predmet razpisa je opravljanje nalog centra Ustvarjalna Evropa v Sloveniji (v nadaljevanju: center) v obdobju od leta 2021 do konca leta 2026. Center bo zagotavljal promocijo programa Ustvarjalna Evropa 2021–2027 (v nadaljevanju: program), posredoval informacije o programu, nudil podporo prijaviteljem pri prijavljanju na razpise programa.

Ustvarjalna Evropa 2021–2027 *(Uredba (EU) 2021/818 Evropskega parlamenta in Sveta z dne 20. maja 2021 o vzpostavitvi programa Ustvarjalna Evropa (2021–2027) in razveljavitvi Uredbe (EU) št. 1295/2013))* je program EU, ki bo nasledil program Ustvarjalna Evropa 2014–2020. Glavni cilji programa, ki bo vključeval sklope Kultura, MEDIA in Medsektorski sklop, so varovanje, razvijanje in spodbujanje evropske kulturne in jezikovne raznolikosti ter dediščine ter okrepitev konkurenčnosti in gospodarskega potenciala kulturnih in ustvarjalnih sektorjev, zlasti avdiovizualnega sektorja.

**1.1. Sklop Kultura**

V sklopu Kultura se naloge uresničujejo s

- horizontalnimi,

- sektorskimi in

- posebnimi ukrepi.

**Horizontalni ukrepi**

Namen horizontalnih ukrepov je podpirati vse kulturne in ustvarjalne sektorje, razen avdiovizualnega sektorja, pri spoprijemanju s skupnimi izzivi na evropski ravni. S horizontalnimi ukrepi se sofinancirajo zlasti transnacionalni projekti za sodelovanje, mreženje, mobilnost in internacionalizacijo, vključno prek programov rezidentstva, turnej, prireditev, razstav in festivalov.

V okviru Programa se bodo podpirali naslednji horizontalni ukrepi:

(a) transnacionalni projekti sodelovanja, ki združujejo organizacije v kulturnem in ustvarjalnem sektorju vseh velikosti, vključno z mikro in malimi organizacijami, in iz različnih držav, da skupaj izvajajo sektorske in medsektorske dejavnosti;

(b) evropske mreže organizacij v kulturnih in ustvarjalnih sektorjih organizacij iz različnih držav;

(c) kulturne in ustvarjalne vseevropske platforme;

(č) transnacionalna mobilnost umetnikov in izvajalcev v kulturnih in ustvarjalnih sektorjih ter transnacionalno kroženje umetniških in kulturnih del;

(d) podpora, tudi v smislu krepitve zmogljivosti, organizacij v kulturnih in ustvarjalnih sektorjih pri delovanju na mednarodni ravni;

(e) razvoj politike, sodelovanje in izvajanje na področju kulture, vključno z zagotavljanjem podatkov in izmenjavo najboljših praks, pilotni projekti ter spodbujanje enakosti spolov.

**Sektorski ukrepi**

(a) podpora glasbenemu sektorju: ukrepi, ki spodbujajo raznolikost, ustvarjalnost in inovacije na področju glasbe, vključno z nastopi v živo, zlasti distribucija in promocija celotnega glasbenega repertoarja v Evropi in zunaj nje, ukrepi usposabljanja, sodelovanje v glasbi in dostop do nje ter razvoj občinstva za celoten evropski repertoar ter podpora zbiranju in analizi podatkov;

(b) podpora knjižnemu in založniškemu sektorju: ciljno usmerjeni ukrepi, ki spodbujajo raznolikost, ustvarjalnost in inovativnost, promocijo evropske književnosti prek meja v Evropi in zunaj nje, vključno v knjižnicah, usposabljanje in izmenjavo sektorskih strokovnjakov, avtorjev in prevajalcev, ter transnacionalne projekte za sodelovanje, inovacije in razvoj v tem sektorju; ciljno usmerjeni ukrepi, ki spodbujajo prevajanje literature ter po možnosti prilagajanje literature v oblike, dostopne za invalide;

(c) podpora arhitekturi in kulturni dediščini za kakovostno grajeno okolje: ciljno usmerjeni ukrepi za mobilnost, krepitev zmogljivosti in internacionalizacijo izvajalcev na področju arhitekture in kulturne dediščine; spodbujanje koncepta Baukultur, vzajemno učenje ter angažiranje občinstva za razširjanje visokokakovostnih načel pri posegih na področju sodobne arhitekture in kulturne dediščine; podpora trajnostnemu varovanju, prenovi in prilagojeni ponovni uporabi kulturne dediščine ter promocija njene vrednosti z dejavnostmi ozaveščanja in mreženja;

(č) podpora drugim sektorjem umetniškega ustvarjanja, kadar se ugotovijo specifične potrebe, vključno s ciljno usmerjenimi ukrepi za razvoj ustvarjalnih vidikov trajnostnega kulturnega turizma ter sektorjev oblikovanja in mode, pa tudi za promocijo in predstavljanje teh drugih sektorjev umetniškega ustvarjanja zunaj Unije.

**Posebni ukrepi, katerih namen je povečati prepoznavnost in oprijemljivost evropske kulturne raznolikosti in dediščine ter za spodbujanje medkulturnega dialoga:**

(a) finančna podpora za Evropsko prestolnico kulture;

(b) finančna podpora za znak evropske dediščine ter dejavnosti mreženja med območij z znakom evropske dediščine;

(c) kulturne nagrade Unije;

(č) dnevi evropske dediščine;

(d) podpora evropskim kulturnim subjektom, kot so orkestri, katerih namen je usposabljati in spodbujati mlade umetnike z velikim potencialom in ki delujejo vključujoče ter pokrivajo veliko geografsko območje, ali subjekti, ki evropskim državljanom zagotavljajo neposredne kulturne storitve z veliko geografsko pokritostjo.

**1.2. Sklop MEDIA**

V sklopu MEDIA se bodo upoštevale zahteve iz Direktive (EU) 2018/1808 Evropskega parlamenta in Sveta z dne 14. novembra 2018 o spremembi Direktive 2010/13/EU o usklajevanju nekaterih zakonov in drugih predpisov držav članic o opravljanju avdiovizualnih medijskih storitev (Direktiva o avdiovizualnih medijskih storitvah) glede na spreminjajoče se tržne razmere ter razlike med državami glede produkcije in distribucije avdiovizualnih vsebin ter dostopa do njih, pa tudi velikost in značilnosti njihovih trgov ter jezikovna raznolikost, uresničevale pa se z naslednjimi **ukrepi,** ki bodo podrobno določeni v letnih programih dela:

(a) razvoj avdiovizualnih del v različnih formatih (kot so igrani filmi, kratki filmi, nadaljevanke, dokumentarni filmi, pripovedne videoigre) in žanrih ter za različno občinstvo, tudi za otroke in mlade, v evropskih neodvisnih produkcijskih družbah;

(b) produkcija inovativnih in kakovostnih televizijskih vsebin in serijskih zgodb za različno občinstvo v evropskih neodvisnih produkcijskih družbah;

(c) promocija in trženje evropskih del, tudi na spletu in z uporabo podatkovne analitike, za povečanje pomena, prepoznavnosti in čezmejnega dostopa ter boljše doseganje gledalcev;

(č) podpora mednarodni prodaji in kroženju nenacionalnih evropskih del na vseh platformah (npr. v kinematografih, na spletu) za male in velike produkcije, vključno z usklajenimi distribucijskimi strategijami, ki zajemajo več držav, ter spodbujanjem uporabe podnaslavljanja, sinhronizacije in, če je ustrezno, orodij za zvočni opis;

(d) podpora večjezičnemu dostopu do kulturnih televizijskih programov na spletu s podnaslavljanjem;

(e) podpora dejavnostim mreženja avdiovizualnih delavcev, vključno z ustvarjalci, in izmenjavam med podjetji, da bi negovali in spodbujali nadarjenost v evropskem avdiovizualnem sektorju ter olajšali razvoj in distribucijo evropskega in mednarodnega soustvarjanja in koprodukcij;

(f) podpora dejavnostim evropskih avdiovizualnih izvajalcev na panožnih dogodkih in sejmih v Evropi in zunaj nje;

(g) podpora prepoznavnosti in dosegu evropskih filmov in avdiovizualnih stvaritev za širok krog evropskega občinstva prek nacionalnih meja, zlasti za mlade in multiplikatorje, vključno z organizacijo predvajanj, komunikacijo, razširjanjem in promocijskimi dejavnostmi v podporo evropskim nagradam, zlasti nagradi LUX – evropska filmska nagrada občinstva, ki jo podeljujeta Evropski parlament in Evropska filmska akademija;

(h) pobude, ki spodbujajo razvoj in angažiranje občinstva, vključno z dejavnostmi filmskega izobraževanja, ki so zlasti usmerjene na mlado občinstvo;

(i) dejavnosti usposabljanja in mentorstva za povečanje sposobnosti avdiovizualnih delavcev, da se prilagodijo novim ustvarjalnim procesom, razvoju trga in digitalnim tehnologijam, ki vplivajo na celotno vrednostno verigo;

(j) mreža oziroma mreže evropskih ponudnikov videa na zahtevo (VOD), ki predvajajo precejšen del nenacionalnih evropskih del;

(k) evropski festivali ter mreža oziroma mreže evropskih festivalov, ki predvajajo precejšen del nenacionalnih evropskih del ter ohranjajo njihovo identiteto in edinstveni profil;

(l) mreža evropskih kinooperaterjev s široko geografsko pokritostjo, ki predvajajo precejšen del nenacionalnih evropskih filmov ter krepijo vlogo evropskih kinematografov pri kroženju evropskih del;

(m) posebni ukrepi za prispevanje k bolj uravnoteženi zastopanosti spolov v avdiovizualnem sektorju, vključno s študijami, mentorstvom, usposabljanjem in dejavnostmi mreženja;

(n) podpora političnemu dialogu, inovativnim političnim ukrepom in izmenjavi najboljših praks, vključno prek analitičnih dejavnosti in z zagotavljanjem zanesljivih podatkov;

(o) transnacionalna izmenjava izkušenj in znanja ter dejavnosti vzajemnega učenja in mreženja v avdiovizualnem sektorju in med oblikovalci politik.

* 1. **Medsektorski sklop**

**Ukrepi v okviru Medsektorskega sklopa**

*Sodelovanje na področju politik in ukrepi ozaveščanja, s katerimi se:*

(a) podpira razvoj politik, transnacionalne izmenjave izkušenj in znanja, dejavnosti vzajemnega učenja in ozaveščanja, mreženje ter redni medsektorski dialog med organizacijami v kulturnem in ustvarjalnem sektorju in oblikovalci politik;

(b) podpira analitične medsektorske dejavnosti;

(c) spodbuja čezmejno sodelovanje na področju politike in razvoja politik glede vloge socialnega vključevanja s pomočjo kulture;

(č) izboljša poznavanje Programa in tem, ki jih zajema, spodbuja ozaveščanje državljanov in pomaga pri prenosljivosti rezultatov prek ravni držav članic.

*Ukrepi »laboratorija za ustvarjalne inovacije«, s katerimi se:*

(a) spodbuja nove oblike ustvarjanja na stičiščih različnih kulturnih in ustvarjalnih sektorjev, na primer z eksperimentalnimi prijemi in uporabo inovativnih tehnologij;

(b) spodbuja inovativne medsektorske pristope in orodja, ki imajo po možnosti večjezično in socialno razsežnost za lažjo distribucijo, promocijo in monetizacijo kulture in ustvarjalnosti, vključno s kulturno dediščino, ter dostop do njiju.

*Ukrepi »centrov Programa«, s katerimi se:*

(a) spodbuja Program na nacionalni ravni ter zagotavlja ustrezne informacije o različnih vrstah finančne podpore, ki je na voljo v okviru politike Unije, ter pomaga izvajalcem v kulturnih in ustvarjalnih sektorjih pri vlaganju vlog za podporo v okviru Programa, vključno z informacijami o zahtevah in postopkih za različne razpise za zbiranje predlogov ter z izmenjavo dobrih praks;

(b) podpira potencialne upravičence v postopku vlaganja vlog ter zagotavlja vzajemno mentorstvo za nove udeležence v Programu, spodbuja čezmejno sodelovanje in izmenjavo najboljših praks med strokovnjaki, ustanovami, platformami in mrežami v okviru področij politike, ki jih zajema Program, ter kulturni in ustvarjalni sektorji;

(c) podpira Komisijo Evropske unije (v nadaljevanju Komisija) pri zagotavljanju primerne komunikacije in razširjanja rezultatov Programa državljanom in izvajalcem v kulturnih in ustvarjalnih sektorjih.

*Medsektorski ukrepi, ki podpirajo sektor novičarskih medijev, ki:*

(a) obravnavajo strukturne in tehnološke spremembe, s katerimi se sooča novičarski sektor, s spodbujanjem neodvisnega in pluralističnega medijskega okolja, vključno s podpiranjem neodvisnega spremljanja za oceno tveganj in izzivov za medijski pluralizem in svobodo ter s podpiranjem dejavnosti ozaveščanja;

(b) podpirajo visoke standarde medijske produkcije s spodbujanjem sodelovanja, digitalnih veščin, čezmejnega sodelovalnega novinarstva in kakovostnih vsebin, s čimer se prispeva k poklicni etiki v novinarstvu;

(c) spodbujajo medijsko pismenost, da bi se državljanom omogočila raba medijev in razvoj kritičnega razumevanja medijev, ter podpirajo deljenja in izmenjave znanja o politikah in praksah na področju medijske pismenosti;

(č) vključujejo posebne ukrepe za prispevanje k bolj uravnoteženi zastopanosti spolov v sektorju novičarskih medijev.

1. **Cilj razpisa**

Javni razpis je namenjen izboru izvajalca nalog centra, ki izhajajo iz predloga

programa Ustvarjalna Evropa (2021–2027). Naloge bodo obsegale:

(a) spodbujanje Programa na nacionalni ravni ter zagotavljanje ustreznih informacij o različnih vrstah finančne podpore, ki je na voljo v okviru politike Evropske unije (v nadaljnjem besedilu: EU), ter pomoč izvajalcem v kulturnih in ustvarjalnih sektorjih pri vlaganju vlog za podporo v okviru Programa, vključno z informacijami o zahtevah in postopkih za različne razpise za zbiranje predlogov ter izmenjavo dobrih praks;

(b) podporo potencialnim upravičencem v postopku vlaganja vlog ter zagotavljanje vzajemnega mentorstva za nove udeležence v Programu, spodbujanje čezmejnega sodelovanja in izmenjavo najboljših praks med strokovnjaki, ustanovami, platformami in mrežami v okviru področij politike, ki jih zajema Program, ter kulturnih in ustvarjalnih sektorjev;

(c) podporo Komisiji pri zagotavljanju primerne komunikacije in razširjanja rezultatov Programa državljanom in izvajalcem v kulturnih in ustvarjalnih sektorjih.

1. **Pogoji**

Prijavitelj se šteje za upravičeno osebo, če izpolnjuje splošne in posebne pogoje, ki so navedeni v nadaljevanju.

3.1. Splošni pogoji

Upravičene osebe so:

* nevladne organizacije, registrirane v Republiki Sloveniji, za opravljanje dejavnosti na področju kulture (področje dejavnosti bomo ugotavljali na podlagi evidence AJPES);
* ki imajo na dan prijave na razpis realizirane pogodbene obveznosti iz preteklih let do ministrstva, in do njegovih posrednih proračunskih uporabnikov (obvezno dokazilo: podpisana izjava);
* ki imajo poravnane zapadle neplačane davčne in druge obveznosti do Republike Slovenije in občine (obvezno dokazilo: podpisana izjava),
* ki se na ta razpis prijavijo samo z eno vlogo.

3.2. Posebni pogoji

**Lokacija in oprema pisarne**

Prijavitelji morajo:

* imeti na voljo primerno infrastrukturo, zlasti kar zadeva dostopnost, prostore za sestanek, pisarne kot tudi informacijsko-komunikacijske tehnologije;
* delovati v administrativnem kontekstu, ki bo omogočal dobro izvajanje nalog in bo zagotavljal izogibanje konfliktom interesov;
* imeti zadostno število osebja.

(Obvezno dokazilo: podpisana izjava)

**Osebje**

Predvideni vodja centra Ustvarjalna Evropa mora:

* izkazovati izčrpno poznavanje sektorjev, ki jih vključuje program Ustvarjalna Evropa (Kultura, MEDIA, dejavnosti Medsektorskega sklopa);
* izkazovati izkušnje iz koordiniranja dogodkov (organizacija seminarjev, konferenc, ipd. …);
* izkazovati izčrpne izkušnje iz vodenja projektov in poznavanje EU financiranja;
* izkazovati izkušnje iz odnosov z javnostmi;
* izkazovati poznavanje institucij in politik EU;
* izkazovati izkušnje iz upravljanja s človeškimi viri;
* izkazovati znanje angleškega jezika na višji ravni;
* izkazovati znanje za delo z informacijsko-komunikacijskimi tehnologijami in družbenimi omrežji.

(Obvezno dokazilo: podpisana izjava in dodatno tudi potrdilo o znanju angleškega jezika, ki je lahko potrdilo o opravljeni maturi iz angleškega jezika, potrdilo Državnega izpitnega centra, mednarodni certifikat ali drugo potrdilo, ki izkazuje enakovredno oz. primerljivo znanje (npr. spričevala jezikovnih šol, potrdila in diplome fakultet, dokazila o opravljanju dela v tujini v tujem jeziku).

Predvideno osebje centra Ustvarjalne Evrope mora:

* izkazovati poznavanje sektorjev, ki jih vključuje program Ustvarjalna Evropa (Kultura, MEDIA, dejavnosti Medsektorskega sklopa);
* izkazovati izkušnje iz vodenja projektov in poznavanje EU financiranja;
* izkazovati poznavanje institucij in politik EU;
* izkazovati znanje angleškega jezika na višji ravni;
* izkazovati znanje za delo z informacijsko-komunikacisjkimi tehnologijami in družbenimi omrežji.

(Obvezno dokazilo: podpisana izjava in dodatno tudi potrdilo o znanju angleškega jezika, ki je lahko potrdilo o opravljeni maturi iz angleškega jezika, potrdilo Državnega izpitnega centra, mednarodni certifikat ali drugo potrdilo, ki izkazuje enakovredno oz. primerljivo znanje (npr. spričevala jezikovnih šol, potrdila in diplome fakultet, dokazila o opravljanju dela v tujini v tujem jeziku).

**Izogibanje konfliktu interesov**

Center Ustvarjalne Evrope bo deloval v administrativnem kontekstu, ki bo omogočal dobro opravljanje nalog ob izogibanju vsakršnim konfliktom interesov. Od osebja centra Ustvarjalne Evrope se pričakuje, da bo imelo visoke etične standarde pri opravljanju svojega dela za center ter da bo razkrilo ministrstvu in Evropski komisiji informacije, ki bi lahko predstavljale dejanski ali potencialni konflikt interesov. Vodja in osebje centra Ustvarjalne Evrope ne smejo biti na noben način udeleženi pri umetniškem snovanju, delu ali skupini, vključeni v projekt potencialnih prijaviteljev na razpise programa Ustvarjalna Evropa.

(Obvezno dokazilo: podpisana izjava.)

**Uporaba logotipa**

Izbrani prijavitelj bo moral zagotoviti vidnost programa tako, da bo v javnih objavah uporabljal logotip in oznake programa, tako na spletni strani kot na družbenih omrežjih ter v vseh komunikacijskih kanalih, publikacijah in na dogodkih.

(Obvezno dokazilo: podpisana izjava.)

1. **Izpolnjevanje razpisnih pogojev**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na ministrstvu, imenuje minister za kulturo.

V primeru, da komisija za odpiranje vlog ugotovi, da je pravočasna vloga upravičene osebe formalno nepopolna, bo pristojni uslužbenec pozval prijavitelja, da jo dopolni v petih dneh od prejema poziva k dopolnitvi. V kolikor prijavitelj v petih dneh od prejema poziva k dopolnitvi vloge ne bo dopolnil, bo vloga nepopolna in bo zavržena.

Ministrstvo bo pri odpiranju vlog iz nadaljnjega postopka zavrglo vloge, ki jih ni vložila upravičena oseba.

Ministrstvo za kulturo bo kot neupravičene zavrglo prijave prijaviteljev, za katere se izkaže, da so v izločitvenih situacijah, kot jih opredeljuje 136. člen Uredbe (EU, Euratom) 2018/1046 EVROPSKEGA PARLAMENTA IN SVETA z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012.

Povezava: https://eur-lex.europa.eu/legal-content/SL/TXT/PDF/?uri=CELEX:32018R1046&from=EN

Ministrstvo lahko v primeru naknadne ugotovitve o neizpolnjevanju pogojev in po že izdani dokončni odločbi o izboru projekta spremeni odločitev in z izvajalcem programa ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času letnega pregleda razveže že sklenjeno pogodbo, v primeru že izplačanih sredstev pa zahteva povračilo sredstev skupaj z zakonitimi zamudnimi obrestmi od dneva prejema sredstev.

1. **Razpisna merila**

Ministrstvo bo prispele vloge obravnavalo na podlagi spodaj navedenih meril izbora:

|  |  |  |
| --- | --- | --- |
|  | **Merilo** | Število možnih točk |
| 1. | Reference prijavitelja, vodje in osebja  | **25** |
| 2 | Vsebina programa:* ustreznost programa glede na cilje (10 točk),
* kakovost in izvedljivost programa (10 točk),
* kakovost in inovativnost promocije in informiranja o programu, obveščanja o rezultatih ter podpora Komisiji (10 točk),
* kakovost in inovativnost tehnične in strokovne pomoči uporabnikom, organizacije predstavitvenih seminarjev in delavnic (10 točk),
* vključenost spodbujanja čezmejnega sodelovanja, sodelovanja z drugimi nacionalnimi akterji, pristojnimi za podajanje informacij o programih EU in ministrstvom za kulturo (10 točk).
 | **50** |
| 3. | Vodenje projekta (primernost organizacijske strukture centra, časovnice aktivnosti, samoevalvacije izvedbe projekta, finančne uravnoteženosti programa glede na njegov obseg in skladnost z vsebino z vidika cenovne primernosti in stroškovne učinkovitosti).  | **20** |
| 4. | Prijavitelj, ki ima status nevladne organizacije v javnem interesu na področju kulture, prejme dodatnih 5 točk (16. člen zakona o nevladnih organizacijah, UL RS št. 21/18) | **5** |
|  | **Skupaj** | **100** |

1. **Ocenjevanje**

Najvišje možno število prejetih točk je 100. Izbran bo tisti prijavitelj, ki bo v postopku dosegel najvišje število točk, vendar bo moral pri merilih od 1 do 3 doseči vsaj 50 % točk in doseči skupno vsaj 70 točk.

Razpisna merila so ovrednotena s točkami, pri čemer je pri posameznem merilu navedena najvišja možna višina doseženih točk.

Programe, prijavljene na javni razpis, bo ocenila strokovna komisija, ki jo imenuje minister za kulturo. Točkovanje posamezne vloge opravi vsak član komisije v skladu z omenjenimi merili. Če člani komisije posamezno merilo posamezne vloge ocenijo različno, se izračuna povprečna ocena, ki se zaokroži na najbližjo polno vrednost. Zaokrožuje se na način, da se v primeru decimalne vrednosti do 0,5 zaokroži na najbližje polno število navzdol, od vključno 0,5 pa na najbližje polno število navzgor. Skupna ocena je seštevek točk po vseh merilih, ki se dobijo kot povprečje po posameznem merilu, zaokroženo na najbližje polno število.

Primer: če merilo reference prijavitelja, s poudarkom na obdobju 2017–2021 ocenjujejo trije člani komisije ter posamezno vlogo ocenijo s posameznimi ocenami 6, 8 in 9, se seštevek točk 23 v takem primeru deli s številom 3, kot je članov komisije, kar da povprečje 7,66\*. Ocena merila se v tem primeru zaokroži na 8 točk in ta ocena v seštevku z ostalimi ocenami posameznih meril tvori skupno oceno vloge.

Z izvajalcem izbranega programa bo na podlagi odločbe sklenjena pogodba za obdobje trajanja javnega razpisa. V primeru objektivnih sprememb, ki vplivajo na pogodbeno razmerje, bodo z izvajalcem sklenjeni dodatki k pogodbi, v katerih bosta določena dokončen obseg programa in dokončna višina sredstev za izvedbo programa ter opredeljene druge morebitne spremembe, vezane na izvedbo izbranega programa in pogodbeno razmerje. Izvajalec izbranega programa mora skozi celotno obdobje od prijave na javni razpis do konca izvajanja projekta izpolnjevati splošne in posebne pogoje javnega razpisa.

1. **Predvidena vrednost sredstev**

Delovanje centra bo sofinancirano s strani ministrstva (do 40 %) in Evropske izvajalske agencije za izobraževanje in kulturo (EACEA) (do 60 %), pri čemer skupni znesek (MK in EACEA) v letih 2021 in 2022 ne sme preseči 313.333,33 € EUR.

Z izbranim izvajalcem bo ministrstvo sklenilo pogodbo o sofinanciranju do 40 % skupnih finančnih sredstev, za preostali del sredstev pa bo izbrani izvajalec sklenil pogodbo z EACEA.

Sredstva, ki jih bo ministrstvo namenilo za potrebe tega razpisa znašajo za leto 2021 največ 27.600,00 EUR in za leto 2022 največ 62.600,00 EUR. Višina sredstev za vsako posamezno leto od vključno 2023 do 2026 bo določena s posebnimi odločbami na podlagi podrobnejšega programa dela za posamezno leto in v skladu s proračunskimi možnostmi ministrstva, vendar največ v višini 62.600,00 EUR.

Ministrstvo bo proračunska sredstva zagotovilo s proračunske postavke 131129 – Mednarodno sodelovanje na področju kulture.

1. **Obdobje za porabo dodeljenih sredstev**

Dodeljena proračunska sredstva za izbrani program morajo biti porabljena v proračunskem letu 2021 in 2022 oz. v plačilnih rokih, kot jih bo določal Zakon o izvrševanju proračuna RS v posameznih letih izvajanja projekta.

Dodeljena proračunska sredstva se bodo izplačevala skladno z dinamiko izplačil, opredeljeno v pogodbi in na podlagi izstavljenih zahtevkov za izplačilo.

1. **Razpisni rok**

Rok za prijavo na javni razpis prične teči 11. 6. 2021 in se izteče 12. 7. 2021.

1. **Razpisna dokumentacija**

Razpisna dokumentacija obsega:

* besedilo javnega razpisa JR-UE-2021-2026,
* prijavni obrazec 1 (identifikacijski obrazec),
* prijavni obrazec 2 (izjave o pravilnosti podatkov in izpolnjevanju pogojev javnega razpisa),
* prijavni obrazec 3 (reference prijavitelja in vsebinska utemeljitev prijavljenega programa) in
* prijavni obrazec 4 (finančna struktura).

Razpisno dokumentacijo si prijavitelji lahko natisnejo s spletne strani ministrstva: https://www.gov.si/drzavni-organi/ministrstva/ministrstvo-za-kulturo/javne-objave/, kjer najdejo tudi vse druge podatke, povezane z izvedbo javnega razpisa.

Ministrstvo je dolžno na pisno zahtevo v času razpisnega roka zainteresiranim prijaviteljem razpisno dokumentacijo tudi poslati.

1. **Način prijave na javni razpis**

Vloga mora biti izpolnjena na prijavni obrazcih, ki so del razpisne dokumentacije ter mora vsebovati vse obvezne priloge in podatke, določene v razpisni dokumentaciji.

S tem, ko prijavitelj odda vlogo, se **strinja z vsemi pogoji in merili razpisa**.

Vloga mora biti v poslovnem času ministrstva predložena glavni pisarni na naslovu: **Ministrstvo** **za kulturo RS, Maistrova 10, 1000 Ljubljana**, najkasneje do vključno **12. 7. 2021**, oz. najkasneje ta dan oddana na pošti kot priporočena pošiljka na naslov: **Ministrstvo za kulturo RS, Maistrova 10, 1000 Ljubljana**. Pošiljka mora biti poslana **v zaprti kuverti z izpisom na prednji strani:** NE ODPIRAJ – PRIJAVA NA RAZPIS **JR-UE-2021-2026**. **Na hrbtni strani** ovitka mora biti navedba prijavitelja: uradni naziv in naslov (sedež).

**Prijavitelj mora ob prijavi programa na javni razpis priložiti naslednjo dokumentacijo:**

**- na papirju:**

* v celoti izpolnjene prijavne obrazce, ki so del razpisne dokumentacije, in
* obvezne priloge k prijavnim obrazcem;

**- v elektronski obliki:**

* v celoti izpolnjene prijavne obrazce 1, 3 in 4, ki so del razpisne dokumentacije. Obrazca 1 in 3 v wordovi, obrazec 4 v excelovi dateki ter
* obvezne priloge k prijavnemu obrazcu 3. Elektronsko obliko vloge potrebujemo za potrebe hitrejše obdelave podatkov, zato je zelo pomembno, da so prijavni obrazci 1, 3 in 4 v wordovi oz excelovi datoteki (in ne npr. v obliki zapisa pdf., jpg. ali podobni, ki onemogoča kopiranje).

V primeru, da se bosta tiskana in elektronska verzija prijavne dokumentacije razlikovali, bo upoštevana tiskana.

Dokumentacije, ki je priložena vlogi, se ne vrača!

1. **Izločitev vlog**

Za **prepozno** se šteje vloga (oziroma dopolnitev ali sprememba), ki ni bila oddana priporočeno na pošto do vključno 12. 7. 2021**,** oz. do tega dne ni bila v poslovnem času ministrstva predložena glavni pisarni ministrstva, Maistrova 10, 1000 Ljubljana.

Za **nepopolno** se šteje vloga, ki ne vsebuje vseh obveznih sestavin, ki jih zahteva besedilo razpisa in razpisne dokumentacije. Za nepopolno šteje tudi vloga, ki je na razpis prispela kot formalno nepopolna in je prijavitelj ne dopolni v zahtevanem pet- dnevnem roku.

Za **neupravičeno osebo** se šteje tisti prijavitelj, katerega vloga ne izpolnjuje splošnih in posebnih pogojev, določenih v besedilu razpisa. Izpolnjevanje pogojev se ugotavlja na osnovi obveznih dokazil, javnih in drugih evidenc ter vloge prijavitelja.

Dopolnjevanje in spreminjanje vlog je možno le v razpisnem roku z oznako, na katero vlogo se dopolnitev nanaša.

Prijavitelji, ki bodo podali formalno nepopolne vloge, bodo pisno pozvani k dopolnitvi vlog. Vloge morajo dopolniti v roku petih dni od vročitve poziva k dopolnitvi formalno nepopolne vloge, obvezno z oznako na katero vlogo ali del vloge se dopolnitev nanaša.

**Ministrstvo bo po odpiranju vlog iz nadaljnjega postopka izločilo vse vloge prijaviteljev:**

* **ki jih ni vložila upravičena oseba,**
* **prepozne vloge in prepozne dopolnitve vlog in**
* **vloge, ki so nepopolne.**
1. **Odpiranje vlog in obveščanje o izboru**

Ministrstvo bo prijavitelje o izidih razpisa obvestilo najkasneje v dveh mesecih po zaključku odpiranja vlog, ki se bo pričelo **15. 7.** **2021 ob 10. uri.** Ministrstvo bo izbralo predloge za sofinanciranje po postopku, kot ga določa Pravilnik o izvedbi javnega poziva in javnega razpisa za izbiro kulturnih programov in kulturnih projektov, in največ do vrednosti, določenih z državnim proračunom.

**OPOZORILO:**

**Prijavitelje opozarjamo, da je izvedba postopka razpisa JR-UE-2021-2026, vezana na proračunske zmogljivosti ministrstva. V primeru, da pride do sprememb v državnem proračunu ali finančnem načrtu ministrstva, ki neposredno vplivajo na izvedbo postopka razpisa, je ministrstvo dolžno ukrepati v skladu s spremembami v državnem proračunu oziroma finančnemu načrtu ministrstva.**

**Če se v času izvedbe postopka razpisa JR-UE-2021-2026, zmanjša obseg sredstev, ki je v državnem proračunu, namenjen za kulturo, do takšne mere, da ne zagotavlja izpolnitve ciljev razpisa JR-UE-2021-2026, lahko ministrstvo iz tega razloga postopek razpisa ustavi oz. v primeru že zaključenega izbora kulturnih programov v skladu s spremembami proračuna zniža obseg sofinanciranja, spremeni ali prekine že sklenjeno pogodbo o financiranju programa.**

1. **Pristojna uslužbenka za izvedbo javnega razpisa in dajanje informacij v zvezi z javnim razpisom:**

Mojca Sfiligoj

mojca.sfiligoj@gov.si

01 369 59 26

Uradne ure za posredovanje informacij po telefonu in elektronskih medijih ministrstva so vsak ponedeljek, sredo in petek od 9. do 11. ure.

1. **Vpogled v razpisno dokumentacijo**

Zainteresirane osebe se lahko seznanijo z razpisno dokumentacijo na spletnih straneh ministrstva: [www.mk.gov.si](http://www.mk.gov.si/), kot je navedeno pod točko 10.

V javnem razpisu uporabljeni in zapisani izrazi v slovnični obliki za moški spol, se uporabljajo kot nevtralni za ženski in moški spol.

 Ministrstvo za kulturo

 dr. Vasko Simoniti

 minister